QTC เซ็นงานหม้อแปลงไฟฟ้า ป้อน “กฟน.” รับเงิน 155 ลบ. ทยอยส่งมอบ Q2
QTC เซ็นสัญญารับงานหม้อแปลงไฟฟ้า ป้อน “กฟน.” จำนวน 1,300 เครื่อง มูลค่า 155 ลบ. ทยอยส่งมอบไตรมาส 2/65 เดินหน้าชิงงานใหม่ 2.5-3 พันลบ. คาดโอกาสได้งานดังกล่าว 250-300 ลบ.
QTC เซ็นสัญญารับงานหม้อแปลงไฟฟ้า ป้อน “กฟน.” จำนวน 1,300 เครื่อง มูลค่า 155 ลบ. ทยอยส่งมอบไตรมาส 2/65
5 พ.ค. 2565

นายพูลพิพัฒน์ ตันธนสิน ประธานเจ้าหน้าที่บริหาร บริษัท คิวทีซี เอนเนอร์ยี่ จำกัด (มหาชน) หรือ QTC เปิดเผยว่า บริษัท คิว โซลาร์ 1 จำกัด (Q Solar 1) เป็นบริษัทย่อยในเครือที่ถือหุ้น 100 % และเป็นตัวแทนจำหน่ายหม้อแปลงไฟฟ้าของบริษัท ได้ร่วมลงนามในสัญญาซื้อขายหม้อแปลงไฟฟ้า ขนาด 50 kVA ,3P ระบบ 22kV กับการไฟฟ้าส่วนภูมิภาค (กฟภ.) จำนวน 1,300 เครื่อง มูลค่ารวม 155 ล้านบาท ซึ่งจะทยอยส่งมอบได้ตั้งแต่ไตรมาส 2/2565 เป็นต้นไป
โดยบริษัทยังคงเดินหน้าเข้าประมูลงานหม้อแปลงไฟฟ้าอย่างต่อเนื่อง ซึ่งได้เตรียมแผนงานการเข้าประมูลงานของหน่วยงานราชการ อาทิ การไฟฟ้าส่วนภูมิภาค (กฟภ.) และการไฟฟ้านครหลวง (กฟน.) มูลค่ารวม 2,500-3,000 ล้านบาท โดยคาดว่ามีโอกาสได้งานดังกล่าว ประมาณ 250-300 ล้านบาท หรือประมาณ 10 % ของมูลค่างานโดยรวม
อีกทั้งยังมีการส่งออกไปยังต่างประเทศ อาทิ ประเทศญี่ปุ่น ประเทศออสเตรเลีย และประเทศเพื่อนบ้าน ส่งผลให้ 4 เดือนแรกของปี 65 มีออเดอร์ในมือ (Backlog) แล้ว จำนวน 330 ล้านบาท คาดการณ์เป้าหมายรายได้ของปีนี้แตะที่ระดับ 1,200 ล้านบาท
ขณะที่แนวโน้มการใช้งานหม้อแปลงไฟฟ้าในอนาคต การใช้งานหม้อแปลงไฟฟ้ายังมีความต้องการใช้อย่างต่อเนื่อง แม้ว่าจะไม่หวือหวามากนักในขณะนี้ แต่เชื่อว่าภายหลังสถานการณ์โควิด-19 คลี่คลาย และสถานการณ์ความตึงเครียดระหว่างรัสเซียและยูเครนมีทิศทางที่ดีขึ้น จะทำให้เกิดการลงทุนโครงการใหญ่ๆ ทั้งในประเทศและต่างประเทศเพิ่มมากขึ้นโดยเฉพาะโครงการด้านพลังงาน และกระแสรถ EV จะเป็นปัจจัยหนุนการใช้หม้อแปลงไฟฟ้ามากขึ้น